Anaẓur Ɛli Ideflawen deg usefru « Wiwi mesyu » yewwi-d ɣef tegrawla ideg i d-yebder leṣnaf n yigumiyen it-saxdam Fransa i wakken ad taweḍ ɣer yimǧuhad. Di tazwara acennay yebder-d lqayed ula d netta yessnuz atmaten-is akken ad yali ccan-is. Ibder-d lɛeqqal n taddart ixeddmen ɣer Fransa ttaɛraḍen ad sedhun arraw n taddart acku ur ɣrin ara, ad tenqenɛen belli tamurt d ayla n yiṛumyen. Akken i d-yebder ccambiḍt yettilin ddaw lqayed ula d wagi yedda d uṛumi, yezzenz atmaten-is akken ad yidir netta deg lɛez acku s yisem-is i dyettagem ssɛaya-s. Akken i d-yebder diɣ wid yefkan taṛwiḥt-nsen d asfel ilmend n tlelli n tmurt-nsen, wid yugin ddel. Iwehha diɣ ɣer wayen i d-yeḍran mi tewwi Lezzayer timunent, yebder-d ula d wid yessemrasen ẓẓur d lbaṭel deg umahil-nsen, tekksen azref i win i t-yesɛan, ttaken-t i win ur t-nuklal.